Běła źiśelina

Běła źiśelina (Trifolium repens) jo rostlina ze swójźby łušćinowych rostlinow (Fabaceae), z roda źiśelinow.

miniatur

 Wopis 
Běła źiśelina jo pśecej zelena, ako błomje rosćeca rostlina z nisko lažecym, na sukach kórjenjonym kijaškom. Dośěgnjo wusokosć wót 15 až 45cm.

Kijašk jo łazecy a roznogaśowany.

 Łopjena 
Łopjeńkowe wogonki su dłujke, pó zdaśu na spódku stojece. Łopjena su 3licbne. Łopjeńka su gołe, eliptiske abo wopacnje owalne a drobno zubate. Wóni njasu běły flak na bazy.

 Kwiśonki 
Rostlina kwiśo wót maja až do oktobra (septembra). Kwiśonki su běłe abo zelene ze słabym mjodowym wónjenim a stoje w cesto dłujkowogonatych, kulojtych, nakóńcnych głowkach, kótarež dośěgnu wjelikosć wót 1,5 až 2,5 cm. Keluškowa rorka jo 10-nerwna. Krona dośěgnjo dłujkosć mjazy 7 a 12 mm. 

 Płody 
Płod jo wót kelucha a wusuchnjonu krony wobdany.

 Stojnišćo 
Wón rosćo na secołukach, pastwach a parkowym tšawniku. Rostlina ma lubjej wutkatu, lažku kalkatu zemju.

 Rozšyrjenje 
Běła źiśelina jo w cełej Europje, w pódpołnocnej a pódwjacornej Aziji rozšyrjony.

 W rolnikaŕstwje 
Běła źiśelina jo gódnotna futrowańska rostlina. Rostlina bogaty nektar dodawa a jo togodla zajmna ako pcołkowa wunoskowa rostlina za pcołkarstwo. 

 Synonym 
Amoria repens (L.) C. Presl

 Pódobna družyna 
Pódobna družyna jo šwedska źiśelina (Trifolium hybridum), kótarejež kijašk jo rowny. Ma 5nerwnu keluchowu rorku. Rostlina rosćo na tucnych łukach a drogowych kšomach.

 Sorta 
 Sorta 'Purpurascens Quadrifolium' ma młoholicbne, zelenobrune łopjena, kótarychž kšoma jo błyšćeca zelena.

 Wěźenja gódne 
Łopjena su na woponach a su narodny symbol Irskeje.

 Nožki 

 Žrědła 

 GU Maxi-Kompaß Blumen, ISBN 3-7742-3852-9, bok 183 
 GU Naturführer Blumen, ISBN 3-7742-1507-3, boka 184-185 
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, boka  106-107 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, bok 190  

 Wótkaze 


 Botanický herbář 
 Flora in Northern Ireland 
 USDA plants database  
 Plants for a Future  

Kategorija:Źiśelina